钦定古今图书集成/理学汇编/文学典/第067卷 > 句中正〈孙逢吉林罕〉
## 钦定古今图书集成/理学汇编/文学典/第067卷 > 句中正〈孙逢吉林罕〉

按《宋史文苑传》：“中正，字坦然，益州华阳人。孟昶时，馆
于其相毋昭裔之第。昭裔奏授崇文馆校书郎，复举
进士及第，累为昭裔从事。归朝，补曹州录事参军、汜
水令，又为潞州录事参军。中正精于字学，古文、篆、隶、
行草无不工。太平兴国二年，献八体书。太宗素闻其
名，召入，授著作佐郎、直史馆，被诏详定篇韵。四年，命”
副张洎为高丽加恩使，还迁左赞善大夫，改著作郎，
与徐铉重校定《说文》，模印颁行。太宗览之嘉赏，因问
中正：“凡有声无字有几何？”中正退，条为一卷以献。上
曰：“朕亦得二十一字，可并录之也。”时又命中正与著
作佐郎吴铉、大理寺丞杨文举同撰定《雍熙广韵》。中
正先以门类上进，面赐绯鱼，俄加太常博士。《广韵》成，
凡一百卷，特拜虞部员外郎。淳化元年，改直昭文馆，
三迁屯田郎中。杜门守道，以文翰为乐。太宗神主及
谥宝篆文，皆诏中正书之。尝以大小篆、八分三体书
《孝经》摹石，咸平三年表上之。真宗召见便殿，赐坐，问
所书几许时，中正曰：“臣写此书，十五年方成。”上嘉叹
良久，赐金紫，命藏于秘阁。时乾州献古铜鼎，状方而
四足，上有古文二十一字，人莫能晓，命中正与杜镐
详验以闻，援据甚悉。五年，卒，年七十四。中正喜藏书，
家无馀财。子希古、希仲，并进士及第。希仲，太常博士，
蜀人。又有孙逢吉、林罕。逢常，为蜀国子《毛诗》博士检
校。〈阙〉刻石经罕亦善文字之学，尝著《说文》二十篇，目
曰《林氏小说》，刻石蜀中。